Blitsbokke deur na bekerhalfeindstrydJC Pretorius in aksie teen Engeland in gisteraand se groepwedstryde. Die Blitsbokke was onoorwonne in hul groep en het met Kenia, Spanje en Engeland klaargespeel. (Foto: Twitter) Die Blitsbokke se opmars na die Dubai-seweskroon duur voort nadat hulle Argentinië met 12 – 5 in die beker-kwarteindstryd getroef het. Die Suid-Afrikaanse blitse het al hul punte in die eerste helfte aangeteken, danksy drieë deur Justin Geduld en Rosko Specman. In die tweede helfte het die Suid-Amerikaners skielik hul asem teruggekry en hulle het aanval ná aanval geloods. Tog het die Blitsbokke se verdediging gehou en ten spyte van die feit dat hulle ’n hele paar strafskoppe afgestaan het, het hul duikslae en steelwerk op die grond uiteindelik die wind heeltemal uit die Argentynse seile gehaal. Neil Powell se span kom nou later vanmiddag teen Samoa te staan nadat die eilandmanne in ’n opwindende wedstryd met Australië afgereken het. Die Aussies het rustyd met 14 – 7 voorgeloop, maar drie vinnige drieë later in die kragmeting het gesorg dat Samoa met 19 – 14 gewen het. 13:00: Engeland teen Nieu-Seeland 13:22: Suid-Afrika teen Samoa Engeland 19 – 12 Frankryk Nieu-Seeland 26 – 5 VSA Suid-Afrika 12 – 5 Argentinië Samoa 19 – 14 Australië